**До:**

Министерство за финансии

**Г-дин д-р Фатмир Бесими,** Министер

Копија до:

Сектор за финансиски систем

**Г-ѓа Ленче Тагасовска**, Раководител на сектор

**Од: ДПУ Спорт-Лаиф Трејд ДОО Скопје**

**Предмет:** Коментари на Предлог на Закон за измени и дополнувања на Законот за игрите на среќа и забавните игри

Поставен на ЕНЕР на ден 30.03.2021

Почитувани,

 **ДПУ Спорт-Лаиф Трејд ДОО Скопје (Sport Life обложувалници)** е компанија која долги години егзистира во Република Македонија, а поточно во бизнис-сегментот на посебните игри на среќа во обложувалница. Спорт-Лаиф Трејд е носител на Лиценци за посебни игри на среќа во обложувалница под број 44-4785/1 од 22.05.2018, издадена од Влада на Република Северна Македонија. Во моментот компанијата, согласно позитивните законски норми и прописи, својата дејност на територијата на Република Македонија ја извршува во преку **200 уплатно-исплатни** **места**, директно вработува преку **950 лица** и истовремено поседува широк ланец на деловни соработници за издавање на деловен простор за уплатно-исплатни места, банки, друштва кои испорачуваат тековни средства за работа (печатење на билтен, испорака на хартија, компјутерски и други медиуми за пренос на обложувањето до корисниците и сл.)

 Низ текот на работењето, компанијата константно се развива и расте, што ја доведе до ситуација редовно да биде вбројувана во најголемите 200 компании во Република Македонија со што на таа листа од година во година бележи постојан раст, и **котира околу 20-25тото место на листата на најголеми компании**. Компанијата редовно ги сервисира: Посебните давачки, ДДВ, Персонални Даноци (од игри на среќа и останати дејности), Даноци на Добивка и сите останати пропишани законски побарувања, како кон државата, така и кон своите вработени и добавувачи. Придонесот на компанијата кон буџетот на РМ е **огромен** (гледано како поединечен правен субјект) и како дел од индустријата на посебни игри на среќа во обложувалници.

Како лидер во бизнис сегментот за посебни игри во обложувалници, а и пошироко во целиот бизнис-сектор Игри на среќа, цениме дека е потребно да го изнесеме нашиот став по однос на Предлог Законот за измени и дополнувања на Законот за игрите на среќа и забавните игри, поднесени од Министерството за финансии на РСМ, бидејќи овие и сите идни промени и измените на законот имаат директен импакт врз работата на приредувачите на посебни игри на среќа во обложувалница во Република Северна Македонија.

 Затекнати во однос на новините предвидени во текстот на Предлог Законот за изменување и дополнување на Законот за игрите на среќа и забавните игри, кој на 30.03.2021 e поставен како официјален предлог закон, го даваме следното мислење со образложение и коментар:

------------------------------------------------------------------------------------------------------------------------

* Воведувањето на т.н. минимално растојание од **500 метри од основни и средни училишта по најблизок безбеден пат** е несоодветно, нереално, не-европско, непромислено и паушално решение за промена на Законот за игри на среќа и претставува практично воведување на несомнена **ПРОХИБИЦИЈА** на еден цел пазарен сегмент, во 21 век!

Доколку вакво дефинирано растојание од 500 метри се усвои, бизнисот за игри на среќа во Македонија едноставно **целосно и инстантно замира (сите сегменти и 99% од сите објекти, односно уплатно-исплатни места)** во истиот момент кога ќе стапи законот на сила или најмногу до 12 месеци согласно предвидениот рок за усогласување, без никаква можност за прилагодување ниту понатамошно опстојување. Државната каса по автоматизам се лишува од сигурни приходи од преку 250 милиони евра годишно по разни основи од секторот игри на среќа. Запира поддршката за спортот, запира поддршката на здравствениот систем, финансирањето на национални инвалидски организации, финансирањето на здруженија за борба против семејно насилство и Црвен Крст на Македонија. **Со ова решение преку 8.000 вработени во секторот игри на среќа во истиот момент престануваат со работен однос и егзистенција**. Исто така, преку 1000 објекти кои легално приредуваат игри на среќа во РМ во моментов, згаснуваат со своето работење, сопствениците на тие локали остануваат без сигурни приходи и неизвесна иднина, а стотици добавувачи на овие компании губат значаен дел од своите приходи.

Самиот предлог и пристап воопшто за воведување на растојание е целосно погрешен и воопшто не придонесува кон т.н. подобрување на социјалниот аспект на игрите на среќа во обложувалница. Напротив, од ситуација на целосно регулиран бизнис сектор, ќе настане брутална забрана за сите легални приредувачи, од која најголема корист ќе извлечат исклучиво нелегалните начини на коцкање и обложување и сивата економија, а особено странските интернет игри на среќа.

Вака дефинирани членови од Предлог Закон за изменување и дополнување на Законот за игри на среќа каде се наметнува 500 метри растојание од основни и средни училишта или било какво растојание од институции за одреден бизнис сектор, а истиот не е аплициран на други бизнис сектори е НЕУСТАВЕН, и апсолутно неприфатлив како за бизнис сегментот, така и за компанијата, и соодветно на тоа, **потребно е** **целосно да се отфрли** како идеја.

Имено, во Предлог Законот за изменување и дополнување на Законот за игри на среќа и забавните игри поставен на ЕНЕР, во **член 2** се предвидува:

*“Член 2*

 *Во членот 21 по ставот (1) се додаваат два нови ставови (2) и (3) кои гласат:*

 *(2)Деловните простории во кои се приредуваат игри на среќа во обложувалница и автомат клуб, томбола од затворен тип и електронски игри на среќа се отвораат на оддалеченост од 500 метри од основни и средни училишта, до кои се доаѓа по најкраткиот безбеден пат.*

 *(3)Начинот на утврдување на оддалеченоста од став (2) на овој член и документот со кој се докажува оддалеченоста ги пропишува министерот за финансии.“*

 *Ставовите (2), (3) и (4) стануваат ставови (4), (5) и (6). “*

Понатаму, во **член 6, член 7, член 12, член 13, член 15, член 16, и член 18** , се доуредуваат одредбите од претходно наведениот член 2, и кај сите сегменти се појаснува дека треба да се обезбеди:

*“Член 6, 7, 12, 13, 15, 16, 18 (ставови)*

 *-документ со кој се докажува оддалеченоста на деловната просторија во која се приредува* ***томбола од затворен тип / обложувалница / автомат клуб / просторија*** *од основни и средни училишта, не постар од 6 месеци од денот на неговото издавање;”*

Во предлог законот е предвидено и усогласување во **член 30**, каде се предвидува примена **во рок од една година**:

*“Член 30*

 *Приредувачите на посебните игри на среќа, томбола од затворен тип и електронските игри на среќа се должни да се усогласат со одредбите од член 2, став (2) на овој закон во рок од една година од влегување во сила на овој закон.”*

Како што е наведено во заглавјето на предлог Законот на ЕНЕР како образложение и цели:

*“…Со постојниот закон не е уредена оддалеченоста на деловните простории во кои се приредуваат игрите на среќа од основни и средни училишта. Ваквиот начин на уредување дава можност младата популација да има лесен пристап до игрите на среќа....”*

 *“…Воведување на оддалеченост на деловните простории во кои се приредуваат игрите на среќа од основни и средни училишта, со цел заштита на младата популација од лоши и несоодветни навики за нивната возраст…”*

Компанијата смета дека изнесената процена е исклучително паушална, и наводната цел не е изнесена врз база на научни факти, реалната состојба на терен и не се базира на ниту едно релевантно истражувања во областа на одговорното обложување и нивната поврзаност со локацијата на уплатно-исплатните места и пристапот на младата популација.

Напротив, со ова решение се навлегува во уставните слободи за вршење на легална и регулирана дејност и уставните слободи на секој граѓанин да има избор за начин на негова забава, односно се воведува апсолутна и недвојбена ЗАБРАНА за вршење на дејност игри на среќа на цела територија на РМ. Со ова решение не постои ниту едно населено место каде ќе може легално да се отвори уплатно-исплатно место за игри на среќа, освен на автопати.

**Образложение:**

 **Првенствено,** во однос на малолетни лица и нивна заштита, во уплатно-исплатните места лоцирани во близина или оддалечени од образовни институции и досега и во иднина, **комплетно е регулиран пристапот (т.е ЦЕЛОСНА ЗАБРАНА) на малолетни лица и нивно учество во игрите на среќа**, и тоа во рамките на самиот постоечки Закон за игрите на среќа и забавните игри. Имено, во **член 20 од постоечкиот Закон за игри на среќа**, јасно и недвосмислено се дефинира:

*“Член 20*

*(1) Лица помлади од 18 години не можат да учествуваат во игрите на среќа.*

*(2) Приредувачот на играта на среќа е должен да го оневозможи учеството на*

*лица помлади од 18 години во игрите на среќа.*

*(3) На лица помлади од 18 години не е дозволен влез во казина, во простории каде што се приредува томбола од затворен тип, во обложувалници и во автомат*

*клубови.*

*(4) Приредувачот на играта на среќа е должен да оневозможи влез на лица*

*помлади од 18 години во казина, во простории каде што се приредува томбола од*

*затворен тип, во обложувалници и во автомат клубови.*

*(5) Приредувачот на играта на среќа има право да врши увид во*

*документацијата со која се докажува возраста на лицата од ставовите (1) и (3) на овој*

*член.*

*(6) Приредувачот на игри на среќа во казина, во простории каде што се*

*приредува томбола од затворен тип, во обложувалници и во автомат клубови е должен*

*на влезната врата во деловната просторија во која се приредуваат игри на среќа, да*

*истакне натпис со содржина : „Се забранува влез на лица со возраст под 18 години.”*

 Исто така, во **член 157, став (1), алинеја 10) и члее 157, став (4) од Законот на игри на среќа**, комплетно е регулирана голема глоба во случај на непочитување на Член 20 од истиот Закон:

*“Член 157*

*(1) Глоба во износ од 5.000 евра во денарска противвредност ќе му се изрече на*

*правно лице за прекршок, ако:*

*10)Постапи спротивно на член 20 ставови (2), (4) и (6) од овој закон;*

*(4) По исклучок од став (3) на овој член, доколку прекршокот од ставот (1)*

*точка 10) на овој член се повтори во рок од две години, на правното лице покрај глобата*

*од ставот (1) на овој член, ќе му се изрече и прекршочна санкција привремена забрана за*

*вршење на одделна дејност во траење до 30 дена.”*

 Цитирајќи ги овие членови од Законот за игри на среќа, правно се побива потребата од дополнителните ограничувања предвидени во овој Предлог законот за игрите на среќа и забавните игри, бидејќи **пристапот на малолетни лица е целосно регулиран со ЗАБРАНА**. Законот е спроведен на терен и е на сила. Пристапот на **малолетни лица во обложувалниците е комплетно забранет, и на истите им е оневозможено учество во игрите на среќа во обложувалница**. Компанијата целосно стои зад законските одредби и ги поттикнуваме надлежните институции сето тоа да го увидат со зачестени контроли, доколку постојат одредени сомневање. Секако, дефинирани се и строгите казнени одредби, така да сметаме дека состојбата не поттикнува дополнителна промена или ограничувања во Законот.

 **Второ**, мислењето дека со воведување на растојание од основни и средни училишта на уплатно-исплатни места ќе се оневозможи пристап на малолетни лица и дека ќе има некакво влијание врз навиките на истите кај малолетните и кај полнолетните лица е целосно погрешна теза и пушална процена.

На пример:

* учениците од основните училишта се премногу мали за да може воопшто да се има влијание врз нив и тие воедно ретко изразуваат потреба од учество во игри на среќа (секако и досега им е оневозможено).
* Поголемите ученици (секако и на нив им е оневозможен пристап), минуваат сосема мал дел од денот во средното училиште. А останатото време го поминуваат во својот дом или околината каде живеат.
* Во околината каде што живеат пак, несомнено постојат голем број на лиценцирани објекти за игри на среќа (секако, со забранет пристап за малолетни лица). Дополнително, додека ученикот оди во училиште, по самиот пат несомнено поминува низ објекти за игри на среќа итн.

Исто така, постојат низа релевантни светски анализи на сегментот спортско обложување, каде не е докажана никаква импактност врз навиките на малолетни лица. Воедно, самиот концепт на спортското обложување е вид на забава и не предизвикува зависност (тоа е научно докажано, а како пример се истражувањата направени од Институт за ментално здравје од Торонто, студија од Универзитет Метрополитен од Манчестер и други) **Поентата е дека самото постоење на објекти за игри на среќа и** **воведување на ограничување по однос на растојание, нема апсолутно никакво влијание врз навиките на граѓаните,** а посебно во целосно регулиран сектор со евидентна Забрана за пристап на малолетници.

 **Трето**, самото дефинирање на растојанието од 500 метри во **членовите** од Предлог Законот за изменување и дополнување на законот за игрите на среќа и забавните игри е погрешно и не соодветствува со реалната слика на терен. Имено, неправилно и паушално е избран радиус од дури **500 метри оддалеченост** од основни и средни училишта во РСМ (каде логика би имало само кај средните училишта, додека основни училишта се апсолутен вишок), односно тоа растојание е преголемо согласно видот на урбанистичката уреденост на општините и населените места во РМ.

На пример, Скопје е урбано и густо населено место од збиен тип на релативно мала површина во однос на жителите, со многу образовни институции во него. Дури **ни во радиус од само 200 метри околу сите училишта речиси и да** **не постои простор каде би се отворил објект** за игри на среќа. А не пак **радиус од 500 метри, како што е наведено со Предлог Законот**! Во помалите градови и населени места, оваа состојба уште повеќе доаѓа до израз, посебно што вообичаено образовните институции се наоѓаат во централното подрачје на самите градови. Со вакво решение **ќе отпаднат 99% уплатно-исплатни места во буквално сите градови и села низ РСМ**.

Дури нема ни можност за прилагодување кон пазарот кон новите одредби, преку соодветни дислокации на уплатно-исплатни места, бидејќи едноставно, не постојат услови на терен. Едноставно, бизнис сегментот замира. Се прашуваме, дали тоа е целта? Кој ќе ги згрижи вработените, сопствениците на локали, добавувачите, намалената економија и најважно, намалените буџетски приходи?

 **Четврто**, погоре укажавме дека **предложеното решение нема никакви позитивни импликации врз игрите на среќа**, ниту достапноста кон малолетниците за кои веќе е забранет пристапот. Напротив, ова непотребно ограничување предизвикува само **несогледиви последици по буџетот на РМ, вработувањата и соодветно по компанијата**. Имено, доколку се донесат предвидените промени од Предлог законот за изменување и дополнување на Законот за игрите на среќа и забавните игри, СПОРТ-ЛАИФ ТРЕЈД, како најголем правен субјект кој најмногу придонесува кон Буџетот на РМ, **ќе мора да ги затвори речиси сите 200 постоечки објекти** кои егзистираат со децении. Во ниту една урбана, градска или рурална средина не се можни евентуални дислокации поради густината на објекти кои вршат воспитно-образовни дејности кои се наведени во Предлог Законот. Со 500 метри растојание, па и со 400, со 300, дури и со 200 метри растојание, 99% од објектите на игри на среќа ќе бидат ЗАТВОРЕНИ. Во исти ден! Истовремено, согласно анализа на терен, **годишните** **приходите во буџетот на РМ од игри на среќа, само од обложувалници, би се намалиле за фрапантни преку 150.000.000 евра,** и сигурно уште толку од останатите општи и посебни игри на среќа. Министерството за финансии ги познава сите податоци за платени давачки од приредувачите на игри на среќа и може истото да го потврди. Во описот за предлог Законот се вели дека ќе се зголемат приходите, а всушност истите ќе се намалат или ќе ги снема!

  **Петто**, во услови на интернет глобализација, и се помасовна појава на интернет игри на среќа, а кои во РМ не се правилно регулирани со овој закон, се заканува појава на опасна евазија и одлив на средства од државата на име на странски приредувачи, кои работат нелегално и не плаќаат никакви давачки. Тоа е неминовен факт, бидејќи игри на среќа постоеле од памтивек и ќе постојат секогаш во иднина, тие не можат да се сопрат, туку само го менуваат начинот и играчите секогаш ќе најдат решение како да се забавуваат. Решението е секогаш во целосно регулирање на пазарот, какво што постои сега, со Законот што е на сила. Да, добро е што во овој предлог-закон се предвидува и забрана на странски нелегални сајтови, но сето тоа е комплетно во спрега со легални приредувачи. Ако нема легални приредувачи, сивата економија ќе цвета.

 **Шесто**, лиценците за посебни игри на среќа се издаваат со точно одредено траење. Компаниите ги изработуваат своите бизнис планови, инвестициски циклуси, ширења, вработување и креирање на економски политики согласно предвидливоста на Законот и времетраењето на лиценцата. Оттука, рок за прилагодување при воведување на растојание од само 12 месеци предвидено во завршните одредби од овој Предлог-закон не е соодветно решение, туку напротив, не е пракса да се менуваат условите во тек на траење на една лиценца. Па дури и не е уставно да се менуваат есенцијални услови кои имаат директно негативно влијание и претставуваат удар и впрочем, неизбежно згаснување на компании кои легално вршат лиценцирана дејност.

 Почитувани, со оглед на **фактите** дека воведувањето на минимално растојание нема да има никаков придонес кон веќе регулираниот Закон за игрите на среќа и забавните игри, а напротив, само несогледиви последици, по државата, приредувачите, во крајна инстанца и полнолетните граѓани на РМ кои имаат право да играат игри на среќа , инсистирањето на овој член 2 од Предлог законот вклучително со дополнителните членови кои се однесуваат на воведување на “растојание” ќе се доживее како недвосмислен директен атак кон позитивното работење на компанија, проследено со евидентни последици по буџетот и социјалниот аспект. **Најголем број уплатно-исплатни места ќе се затворат, огромен број граѓани ќе останат без своето работно место**, голем број на дуќани ќе останат да зјаат празни.

Истовремено напоменуваме дека во моментов не постои забрана и ограничување за отворање на објекти од угостителската дејност или од трговската дејност, а кај кои исто така постојат забрани за малолетници (на пример, забрана за точење и продажба на алкохол за малолетни лица) што претставува противуставно ограничување на одреден правен субјект. Кај нив се смета дека забраната е регулирана со Закон, но истото е пример и кај игрите на среќа.

-----------------------------------------------------------------------------------------------------------------------------

* Како коментар на компанијата во делот на членовите во Предлог Законот кои ги третираат промените во работењето конкретно кај **посебните игри на среќа во обложувалница** наведуваме дека зголемувањето на надоместокот за лиценцата не е толку проблематично, колку што се проблематични и дискутабилни две работи: **времетраењето на лиценцата** (кое останува само 3 години, додека кај автомат-клубовите и казината е 6 години) и предвидената **висина на надоместокот по секое отворено уплатно-исплатно место над 25-тото**. Математиките и висината од 5.000 евра за секое уплатно-исплатно место над 25-тото е едноставно ПРЕВИСОКА и нерационално поставена. Постојат две можни решенија како можност за значајно подобрување на оваа предвидена промена, во смисол на релаксирање и изедначување на приредувачите на посебни игри на среќа:
* **ПРЕДЛОГ 1 (оптимално решение)**: **Зголемување на лиценцата од сегашните 3 години, на 6 години**, со што обложувалниците би се изедначиле со останатите сродни компании - приредувачи на посебни игри на среќа во автомат-клубови и казина. Во тие околности висината надоместокот од 5.000 евра за уплатно-исплатните места над 25-тото би била реална и економски прифатлива опција. Соодветно на зголеменото времетраење на лиценцата, можно е соодветно корегирање на надоместокот за основната лиценца.
* **ПРЕДЛОГ 2 (опционо, доколку не е предлог 1)**: Доколку не се прифати ПРЕДЛОГ 1, тогаш е морално да има реално и економски оправдано **намалување на висината на надоместокот по уплатно-исплатни места над 25-тото,** наместо предложените 5.000 евра**, на 2.000 евра**.

Имено, во Предлог Законот за изменување и дополнување на Законот за игри на среќа и забавните игри, во **член 13, став 5** се предвидува:

 *“Член 13*

 *Во член 74, во ставот (2) зборовите „во износ од 105.000 евра“ се заменуваат со зборовите „ во износ од 125.000 евра“:*

 *По ставот (3) се додаваат два нови става (4) и (5) кои гласат:*

 *(4)Приредувачот на игри на среќа во обложувалница врз основа на лиценцата од став (1) на овој член може да отвори најмногу 25 уплатно-исплатни места.*

***(5)Приредувачот на игри на среќа во обложувалница има право да го зголеми бројот на уплатно-исплатни места при што за отворање на секое следно уплатно-исплатно место плаќа надоместок во износ од 5.000 евра во денарска противвредност по средниот курс на Народната банка на Република Северна Македонија на денот на уплатата****.“*

**Образложение:**

 Компанијата смета дека со усвојување на нашиот ПРЕДЛОГ 1 се прави една логична и едноставна интервенција со која ќе се релаксираат односите помеѓу различните приредувачи на посебни игри на среќа за конечно после децении да се исправи таа “неправда” во нерамноправен однос помеѓу субјектите со слична дејност. Истовремено, за двојно ќе се намалат сите административни процедури и пречки со кои се соочуваат приредувачите на игри на среќа во обложувалници при обнова на своите лиценци на секои три години, повторно и повторно, за едни те исти усплатно-исплатни места кои работат со децении наназад. Ќе се поедностави работата на надлежните институции (МФ и УЈП), компаниите ќе добијат сигурност и извесност во планирањето на своите инвестиции и идни проекти, а државата ќе добие сигурни, стабилни и извесни приходи од компании кои долго време ја извршуваат дејноста согласно сите позитивни законски прописи. Точно е дека за секој Приредувач на посебни игри на среќа има различна висина на почетни инвестиции “по единица мерка објект”, но исто така факт е дека за да се развие квалитетна мрежа од упатно-исплатни места кај обложувалниците која е економски исплатлива за водење на бизнисот, потребен е значајно поголем број на објекти отколку кај казината и автомат-клубовите. Така да, со други зборови, вкупните вложувања во припрема на мрежата на објектите се многу слични и кај казина и кај автомат-клубови и кај обложувалници, соодветно на потребниот минимален број на објекти потребни за одржлив бизнис модел. Три години лиценца во инвестирање на поголема мрежа од обложувалници е премал период за поврат на инвестицијата. Затоа е логично да се зголеми лиценцата од 3 на **6 години** (изедначување со казината и автомат-клубовите), со што планираните 5.000 евра по уплатно-исплатни места над 25-тото кое ќе го отвори приредувачот на посебни игри на среќа во обложувалница би имале економска исплатливост.

 **Второ**, со предлагање на толку голема висина од 5.000 евра (паушално вметната без анализа) за секое уплатно-исплатно место над 25-тото кое приредувачот го има, и за кое ќе треба да плаќа по исто толку на секои наредни три години при обновување на лиценцата, се нанесува директен удар исклучиво на големите компании кои со децении макотрпно граделе и развивале мрежа од уплатно-исплатни места, вложувале, вработувале и постепено станале убедливо најголеми даночни обврзници и плаќачи кон државата од сегментот игри на среќа, па и воопшто во целиот бизнис! Наместо помош и добра клима за што поголем квалитетен развој и продуцирање и плаќање на повеќе даноци, ќе се постигне токму спротивното. **Големите компании ќе бидат приморани да реагираат со намалување на својата мрежа поради економска неисплатливост, со што државата наместо да зголеми приходи како што е планирано со овој предлог-закон, истите значајно ќе ги намали, како што истовремено ќе се зголеми невработеноста**.

 **Трето**, во член 32 кај преодните одредби од овој закон, се предвидува и усогласување на надомсетоците кај веќе **постоечките уплатно-исплатни места, кои Приредувачите на игри на среќа во обложувалница ги имаат согласно својата важечка и постоечка лиценца**. Имено, во Предлог Законот член 32 се вели:

*Член 32*

 *(1)Приредувачите на игрите на среќа во обложувалница се должни да го усогласат своето работење со одредбата од членот 13 став (4) од овој закон во рок од една година од денот на влегувањето во сила на овој закон.*

 *(2)Приредувачите на игри на среќа во обложувалница кои врз основа на добиената лиценца имаат отворено над 25 уплатно-исплати места се должни да го усогласат своето работење со член 13 став (5) на овој закон во рок од 1 година од денот на влегувањето во сила на овој закон според следната динамика:*

*-доколку од важноста на лиценцата преостанува една година до нејзиното истекување, приредувачот е должен да плати надоместок во износ од 1.660 евра по уплатно-исплатно место, а*

*-доколку од важноста на лиценцата преостануваат две години до нејзиното истекување, приредувачот е должен да плати надоместок во износ од 3.320 евра по уплатно-исплатно место.*

 *(3)Доколку приредувачите на игри на среќа во обложувалница не го усогласат своето работење со роковите утврдени во ставовите (1) и (2) на овој член, лиценцата за приредување на игри на среќа во обложувалница ќе се одземе.*

 Сите приредувачи на посебни игри на среќа во обложувалница имаат постоечки лиценци, кои се издадени врз основа на важечкиот Закон, а чиј рок истекува во наредните 1-3 години. Сите приредувачи имаат направено сериозни инвестиции согласно нивните бизнис планови и цели, а кои се направени врз основа на одредена правна и финансиска извесност и времетраењата на лиценците, согласно правната регулатиава. Сите уплатно-исплатни места се отворени врз база на повеќе годишни договори за закуп на објектите. Државата со овој член 32 од Предлог законот фактички предвидела двојно плаќање за веќе заокружена работа. Доколку се инсистира на овие неуставни дополнителни финансиски оптеретувања за надоместоци на сред времетраење на постоечките лиценци, тоа со сигурност ќе предизвика правна реакција и соодветни тужби за надомест на штета на Приредувачите, а кои ќе предизвикаат тешки финансиски импликации по Буџетот на РСМ.

-----------------------------------------------------------------------------------------------------------------------------

 Почитувани, како компанија која е долго на пазарот, Ве известуваме дека Законот за игри на среќа претрпе премногу промени во последните 15 години, со помали или поголеми импликации кон приредувачите на игри на среќа. Сепак, во моментов сме на мислење дека во РМ егзистира солиден и добар Закон за игрите на среќа и забавните игри, кој **100% ја уредува оваа област** и по однос на ова прашање сме **лидери во регионот**, па и пошироко. Речиси да е целосно искоренета сивата економија и нелегални објекти, што е особен успех на државата.

Освен помали прецизирања и решавање на одредени технички потешкотии кои се покажале во пракса изминативе неколку години, сметаме дека нема потреба од коренити промени, а особено не на начин што ќе предизвика значајни негативни финансиски импликации. Со поголемиот дел од предложените решенија во Нацрт Предлог законот за изменување и дополнување на Законот за игри на среќа се согласуваме, **но не и со непродуктивните воведувања на дополнителни ограничувања и зголемување на надоместоци и давачки кои се економски неиздржани, од кои ќе има само негативни последици, и тоа завидни.**

 Како компанија со долгогодишно искуство, Ви ја нудиме нашата целосна соработка во делот на игрите на среќа, Ве замолуваме да не вклучите нам како компанија или здружението АСОМ во **работни групи** при процес на изработка и имплементација на нови позитивни законски решенија и се надеваме дека внимателно ќе ги разгледате фактите од овој допис и ќе ги прифатите аргументите, односно отфрлите членовите од Предлог Законот кои се предлагаат, а кои се исклучително штетни за сите засегнати страни.

Податоци за контакт:

Горан Павиќевиќ,

pavicevic@sportlife.com.mk

078 464004

Со почит,

ДПУ СПОРТ-ЛАИФ ТРЕЈД ДОО Скопје Извршен директор

Бул. „Борис Трајковски“ бр.198, 1000 Скопје Емил Димитров